[pic] | AZ EURÓPAI KÖZÖSSÉGEK BIZOTTSÁGA |

Brüsszel, 20.5.2009

COM(2009) 231 végleges

A BIZOTTSÁG JELENTÉSE AZ EURÓPAI PARLAMENTNEK, A TANÁCSNAK, AZ EURÓPAI GAZDASÁGI ÉS SZOCIÁLIS BIZOTTSÁGNAK ÉS A RÉGIÓK BIZOTTSÁGÁNAK

SAPARD ÉVES JELENTÉS – 2007. ÉV {SEC(2009) 660}

A BIZOTTSÁG JELENTÉSE AZ EURÓPAI PARLAMENTNEK, A TANÁCSNAK, AZ EURÓPAI GAZDASÁGI ÉS SZOCIÁLIS BIZOTTSÁGNAK ÉS A RÉGIÓK BIZOTTSÁGÁNAK

SAPARD ÉVES JELENTÉS – 2007. ÉV

1. BEVEZETÉS

A 2000-es évtől kezdődően az EU a Speciális Mezőgazdasági és Vidékfejlesztési Csatlakozási Program, a SAPARD, létrehozásával megerősítette a tíz közép- és kelet-európai tagjelölt ország vidékfejlesztését célzó előcsatlakozási támogatását. A program végrehajtására egyetlen megközelítést választottak: a teljesen „decentralizált irányítás” révén teljes mértékben a tagjelölt országok nemzeti hatóságait terhelte a felelősség, és ezáltal lehetővé vált a SAPARD megvalósítása. Az egyik célkitűzés számos kisebb léptékű vidékfejlesztési projekt végrehajtása, a másik célkitűzés pedig a közösségi vívmányokat a csatlakozáskor alkalmazni képes struktúrák létrehozása volt. A SAPARD végrehajtására vonatkozó részletes információk az Európai Bizottság honlapján közzétett korábbi éves jelentésekben találhatók (http://ec.europa.eu/agriculture/external/enlarge/publi/index/en.htm).

A jelentés a 2006. és a 2007. évre egyaránt vonatkozik, tekintettel arra, hogy különösen 2006-ban a SAPARD keretében csak korlátozott mértékben került sor intézkedésekre, nyolc új tagállamban a programok befejeződtek, valamint Bulgáriában és Romániában a SAPARD 2007-ben megkezdett alkalmazása során nehézségek merültek fel. A SAPARD bulgáriai és romániai alkalmazásával a most készülő 2008. évi SAPARD éves jelentés részletesen foglalkozik.

2004. május 1-jén nyolc SAPARD-ország csatlakozott az Unióhoz. 2004 folyamán már nem a SAPARD-programjaik, hanem a csatlakozás utáni programok keretében kezdtek új projektekre szóló szerződéseket kötni. A SAPARD-programjaik végső kedvezményezettjei számára történő kifizetések 2006 vége felé, a kötelezettségvállalások automatikus visszavonására vonatkozó – a legutóbbi éves finanszírozási megállapodásokban megállapított – 2006. december 31-i határidő lejártával befejeződtek.

2007. január 1-jén Bulgária és Románia csatlakozott az Európai Unióhoz, 2007. október 31-én, illetve 2007. július 31-én pedig megszüntették a SAPARD keretében történő szerződéskötéseket a végső kedvezményezettekkel.

Horvátország programját 2006. február 8-án bizottsági határozattal hagyták jóvá. A pénzügyi támogatás kezelésének átruházásáról szóló 2006. szeptember 29-i bizottsági határozattal Horvátország jogosulttá vált a SAPARD-pénzeszközök igénybe vételére.

2. A PROGRAM VÉGREHAJTÁSA ÉS IRÁNYÍTÁSA

A 2005-ről szóló jelentésben értékelés készült a célok végrehajtásáról a szerződéskötéseket befejező nyolc új tagállamban. Hasonló elemzés készült ebben a jelentésben, miután Bulgária és Románia is befejezte a szerződéskötéseket.

2.1 A végrehajtás főbb eredményei[1]

2000 és 2006 között a SAPARD keretében összesen 2 963,7 millió eurót juttattak a kedvezményezett országoknak, amelyből 1 334,2 millió eurót az Unióhoz 2004-ben csatlakozott nyolc tagállam kapott[2], 1 629,5 millió eurót pedig Bulgária, Románia és Horvátország. Ezen időszak alatt a Bizottság összesen 2 016,8 millió eurót[3] fizetett ki, amely a nyolc új tagállamnak odaítélt összeg 95,3%-a, a Bulgária, Románia és Horvátország számára adott összegnek pedig a 45,7%-a. 2007 végéig a teljes kifizetett összeg 2 301,9 millió euróra nőtt, az arányok pedig 96,5%, illetve 62,3%-ra emelkedtek.

Az Unióhoz 2004-ben csatlakozott mind a nyolc tagállamban a SAPARD keretében a végső kedvezményezetteknek lekötött összeg jóval túllépte a SAPARD rendelkezésére álló pénzeszközök 100%-át. A bejelentett kiadások elérték a rendelkezésre álló pénzeszközök 100%-át, kivéve Lettországot, ahol a bejelentett, támogatható uniós kiadások összege – euróban – a programnak juttatott pénzeszközöknek végül csak 88%-át tették ki. A több mint 34 000 szerződéses projekt 1 448 millió euro közösségi hozzájárulást kapott. A SAPARD-ról a vidékfejlesztésre történő áttérés szabályai értelmében a SAPARD keretében kinnlevő többéves kötelezettségek kifizethetők a tagállamok 2007–2013-as vidékfejlesztési programjai alapján.

2006 végéig a Bizottság nyolc SAPARD-támogatásra jogosult tagállamtól kapott végső kifizetési igényt. Csehország esetében 2006 végéig a végső kifizetést végrehajtották, a SAPARD programot pedig lezárták. Az észt, magyar, szlovák és szlovén programokat 2007-ben zárták le. A lengyel, litván és lett programokat 2008-ban kell lezárni.

A 2006 és 2007 során végbement fejlődés – amelyet a Bizottság Bulgária, Románia és Horvátország számára végrehajtott kifizetései alapján mértek fel – lelassult, ami különösen 2006-ban volt szembetűnő. A Romániának nyújtott kifizetések 2007-ben felgyorsultak, miközben Bulgária esetében a fejlődés átlag alatti volt. Horvátország kifizetései 2007-ben kezdődtek. A program kezdete óta végrehajtott kifizetések aránya a 2005-ben, 2006-ban és 2007-ben a három ország rendelkezésére álló alapok százalékában mérve 41, 46, illetve 62% volt.

2006 végéig Románia több mint 4 200 projektre szerződött, amely mintegy 988 millió euro közösségi hozzájárulást tett ki. Ugyanezen időszak alatt Bulgária több mint 2 500 projektre kötött szerződést, 421 millió euro uniós pénzeszköz értékben. A szerződéskötések lezártával Románia közel 4 600 projektre szerződött 2007 végéig, 1 114 millió euro értékű SAPARD-hozzájárulással. Bulgária esetében ezek a számok: több mint 3 100 projekt és 456 millió euro.

Horvátország SAPARD-programját 2006 februárjában fogadták el, az irányítás átruházását a Bizottság 2006 szeptemberében fogadta el. A 2006-os évre vonatkozó egyszeri éves finanszírozási megállapodás alapján 25 millió eurót kötöttek le a programra és juttattak a „mezőgazdasági üzemi beruházásokra”, valamint a „mezőgazdasági és halászati termékek feldolgozására és forgalmazására” vonatkozó intézkedések számára. Az első, számlára történő kifizetés 2007 áprilisában történt meg, illetve az első kifizetés iránti kérelmet 2007 második negyedévében nyújtották be a Bizottsághoz. 2007 végéig 0,9 millió eurót fizettek ki a végső kedvezményezetteknek. 2007 októberében bizottsági határozat révén módosításokat hajtottak végre a programban, főként a támogathatósági kritériumok tekintetében.

2007 végéig a SAPARD-program keretében a végső kedvezményezetteknek kifizetett közforrások teljes összege 3 113 millió euro volt (2 722 millió euro 2006 végéig), amelyből a közösségi hozzájárulás eléri a 2 333 millió eurót (2 038 millió euro 2006 végéig). Mivel a SAPARD-program keretében megvalósuló befektetések nagy része jövedelmet eredményező befektetés, amelyeket 50%-ig közforrásokból fedeznek, így a SAPARD-eszköz keretében a közösségi támogatás teljes közvetlen hatása – beleértve a magánfinanszírozást is – eléri a mintegy 5 683 millió eurót (2006 végén 4 988 millió euro) befektetésekben és szolgáltatásokban. Következésképpen a Közösség által a SAPARD keretében adott minden euro 2,40 euro befektetést eredményez. Ez az arány az elmúlt három évben nem változott.

3. A CÉLKITűZÉSEK MEGVALÓSÍTÁSÁNAK ÉRTÉKELÉSE[4]

Mivel a SAPARD keretében a projektekre irányuló szerződéskötések a végső kedvezményezettekkel Bulgáriában és Romániában is befejeződtek, lehetővé vált ezen országok programjainak átfogó hatásvizsgálata.

Ez a vizsgálat elsősorban a SAPARD-célkitűzéseket és a végrehajtás eredményeit veti össze. Azon mezőgazdasági üzemi és élelmiszeripari beruházási intézkedések végrehajtásának állapotát értékeli, amelyek kifejezetten hozzájárulnak az uniós előírások betartásához. Értékeli a gazdasági tevékenységek változatossá tételére, a vidéki infrastruktúrára, illetve Bulgária esetében a falvak újjáépítésére és fejlesztésére irányuló befektetési intézkedéseket. Ezek az intézkedések főként a fenntartható gazdasági fejlődéshez, és a vidéki munkahelyteremtéshez járulnak hozzá, és a Bulgária illetve Románia számára nyújtott teljes SAPARD-juttatás 99, illetve 92%-át teszik ki[5].

Bulgária, Románia és Horvátország SAPARD-programjai intézkedéseinek végrehajtására vonatkozó részletes információk és adatok – a juttatásaikkal és célokkal kapcsolatban – e jelentés G. mellékletében szerepelnek.

A horizontális értékelés a már lezárt nyolc program utólagos értékelésének keretében fog megtörténni.

4. A PROGRAM VÉGREHAJTÁSA ÉS IRÁNYÍTÁSA

4.1 A program végrehajtásának felügyelete

A 2006-os évre vonatkozó éves finanszírozási megállapodásokat Bulgáriával, Romániával és Horvátországgal 2006-ban írták alá. A 2006-ban Romániával aláírt éves finanszírozási megállapodás a 2003-as finanszírozási megállapodás tekintetében 2007. december 31-ig meghosszabbítja a kötelezettségvállalások automatikus visszavonásának határidejét („n+3 szabály”).

2006 és 2007 folyamán az Európai Bizottság továbbra is szorosan együttműködött a kedvezményezett országokkal a felügyeletben és az értékelésben. A jelenlegi felügyelet mellett 2006-ban tizenkettő, 2007-ben nyolc támogatásfelügyeleti bizottsági ülést tartottak.

2006-ban a bolgár és a román programot módosító hat – országonként három-három –bizottsági határozatot fogadtak el[6]. A Románia esetében elfogadott három bizottsági határozat közül kettő célja az volt, hogy felhatalmazza a román hatóságokat rendkívüli környezeti katasztrófák esetén különleges intézkedések alkalmazására, amely segít enyhülést találni Románia árvizekkel sújtott vidékei számára (az ilyen rendelkezések alkalmazását lehetővé tévő első határozat és azok alkalmazási határidejének kiterjesztését lehetővé tévő második határozat). A Bulgária esetében elfogadott három (és Románia esetében a harmadik) módosítás fő célkitűzései, hogy a programjaik jobban összpontosítsanak a csatlakozás előkészítésének szükségességére, és javítsák a felhasználási képességüket. 2007-ben nem fogadtak el Bulgária és Románia programjait módosító bizottsági határozatokat.

4.2 Rendeletek

2006. július 11-én a Bizottság elfogadta a SAPARD végrehajtására vonatkozó pénzügyi rendelkezések megállapítására vonatkozó 2222/2000/EK bizottsági rendeletet módosító 1052/2006/EK rendeletet. E módosítás célja a rendkívüli természeti katasztrófák hatásainak csökkentése Bulgáriában és Romániában, valamint az előirányzatok eltörlését fenyegető kockázat csökkentése. A módosítás a 2003-as és 2004-es finanszírozási megállapodás esetében a két ország vonatkozásában kiterjeszti a kötelezettségvállalások automatikus visszavonásának határidejét („n+3 szabály”) 2006., illetve 2007. december 31-ig.

A 248/2007/EK bizottsági rendelet kifejezetten foglalkozik Bulgária és Románia – mint tagállamok – SAPARD-ról vidékfejlesztési programozásra való áttérésével, és a SAPARD alkalmazásának folytatásaként 2006-ban éves és többéves finanszírozási programokat (AFA és MAFA) készítettek el, amelyeket 2007 márciusában fogadtak el.

4.3 A félidős értékelések naprakésszé tétele

A többéves finanszírozási megállapodás szerint a félidős értékeléseket szükség esetén mindig naprakésszé kell tenni. Ennek alapján határozat született, hogy Bulgária és Románia tekintetében 2005. december 31-ig végre kell hajtani a naprakésszé tételt. Az eljárást 2006 novemberében lezárták. Bulgária 2007 márciusában nyújtotta be a jelentést. Az eljárást 2008 januárjában lezárták.

5. AZ IRÁNYÍTÁS, A PÉNZÜGYI ÉS EGYÉB ELLENőRZÉSEK ÁTRUHÁZÁSÁVAL KAPCSOLATOS TEVÉKENYSÉGEK

5.1 Naprakész tájékoztatás a támogatások irányítását és felügyeletét célzó kiküldetések átruházásáról[7]

A SAPARD-támogatás irányításának átruházásáról a Bizottság tájékoztatja a tagjelölt országokat. 2006-ban két intézkedésre kiterjedő átruházási ellenőrzési kiküldetést hajtottak végre Horvátországban, az akkreditálásokkal összefüggésben. A bizottsági határozatot 2006. szeptember 29-én tették közzé. Az akkreditálások „harmadik hulláma” tekintetében ugyanebben az évben két másik bizottsági határozatot is hoztak, április 22-én Románia, szeptember 29-én Bulgária esetében. 2007-ben e tekintetben nem végeztek az átruházás ellenőrzésére irányuló kiküldetést, és nem hoztak bizottsági határozatot sem.

A 2222/2000/EK bizottsági rendeletben szereplő feltételekkel és rendelkezésekkel összhangban két megfelelőségi ellenőrzési kiküldetést végeztek Horvátországban, 2007 májusában és októberében. Kiderült, hogy bizonyos akkreditálási kritériumok súlyosan hiányosak voltak. Így a horvát hatóságokat arra kérték, hogy készítsék el a hiányosságok orvoslásának tervét és 2007 vége előtt értesítsék a Bizottságot a terv végrehajtásáról. A fejlődést rendszeresen felügyelték, és 2008 januárjában nyomon követésre irányuló kiküldetést hajtottak végre, amely alapján a bizottsági szolgálatok megállapították, hogy a legtöbb intézkedést megfelelően végrehajtották. Néhány hiányosságot azonban még ki kell javítani.

5.2 A számlaelszámolásról szóló határozat

2006. szeptember 29-én a Bizottság határozatot fogadott el kilenc SAPARD-ország 2005-ös számláinak elszámolásáról. A Románia által 2005-ben bejelentett kiadást e határozat keretében nem javasolták elszámolásra, mivel egyes kiegészítő ellenőrzések eredményei még nem állnak rendelkezésre.

Bulgária, Lengyelország és Románia 2003-as pénzügyi évre vonatkozó számlái – amelyeket 2004-ben elkülönítettek – 2005-ben kiegészítő ellenőrzéseken mentek keresztül, majd a Bizottság 2006. február 17-én elszámolási határozatot fogadott el erre a számlákra vonatkozóan.

2007. szeptember 28-án a Bizottság határozatot fogadott el az összes SAPARD-ország 2006-os számláinak elszámolásáról Csehország kivételével, ahol a programot 2006-ban zárták le. 2007. december 10-én a Bizottság második elszámolási határozatot fogadott el Észtország, Magyarország, Lettország, Litvánia, Lengyelország, Szlovákia és Szlovénia tekintetében a 2000 és 2006 közötti időszakban a SAPARD-ra terhelhető kiadásokról, továbbá megállapította a kifizetések, illetve behajtások végső mérlegét.

E határozatok nem érintik azon határozatokat, amelyek a későbbiekben a nem a közösségi jogszabályokkal összhangban történt kiadásoknak a közösségi pénzeszközökből történő kizárása céljából kerülnek elfogadásra.

5.3 Megfelelőségi vizsgálat

2006-ban öt megfelelőségi kiküldetést hajtottak végre. Négy a korrekciós intézkedések végrehajtására összpontosított, amelyek a 2003-ban és 2004-ben elvégzett első vizsgálat (Szlovákia, Szlovénia, Észtország, Lettország) során tett ajánlásokra vonatkoztak. 2007-ben két megfelelőségi vizsgálatot végeztek, az egyiket márciusban Bulgáriában, a másikat szeptemberben Romániában, amelyek majdnem minden 2007-es kiadásra kiterjedtek.

Továbbá, 2007-ben két dokumentum-ellenőrzést kezdtek az igazoló szervezetek Litvániával és Szlovákiával kapcsolatos 2005-ös megállapításainak figyelembe vétele céljából.

Az ellenőrzések és a számvevők különösen az OLAF megállapításaival összefüggő, meghatározott állításokra, a közbeszerzési szabályok betartására, a támogathatósági kritériumokra, az ellenőrzések terjedelmére és minőségére, valamint a MAFA különleges előírásaira – amelyeket szintén fokozottabb veszélynek ítéltek az eredményes és hatékony pénzügyi gazdálkodás elvei, különösen a költséghatékonyság szempontjából –, a nem támogatható kiadásokra, a kulcsszemélyzet és az utólagos ellenőrzések tekintetében történő változásokra összpontosítottak. Bulgáriában az ellenőrzés a magánintézkedések vonatkozásában a korlátozott időbeli eljárásokra is összpontosított, amely eljárásokat a bolgár hatóságok vezették be azért, mert korlátozott időhatárok és források mellett nagyszámú projektet kellett megvizsgálni. Az ellenőrzést pénzügyi korrekciók alkalmazása nélkül fejezték be.

Romániában 2006-ban és 2007-ben egy harmadik és negyedik ellenőrzést is végeztek a Számvevőszék és a Bizottság által a megelőző vizsgálatok során tett megállapítások nyomon követése, valamint a vizsgálat időpontjáig bejelentett – különösen a „vidéki infrastruktúra” intézkedést érintő – kiadások fedezése céljából. Az új jogszabályoknak köszönhetően a közbeszerzési eljárások jelentősen javultak. A kifizetési ügyiratokból vett mintákat vizsgáltak meg, és néhány végső kedvezményezettnél helyszíni ellenőrzést végeztek.

A feltárt gyenge pontokról értesítették az érintett illetékes hatóságokat. Az érintett kiadásokkal összefüggő, a jelenlegi vizsgálathoz a MAFA rendelkezései szerint kapcsolódó lehetséges pénzügyi korrekciók alkalmazásának értékelésére a kapcsolódó számlaelszámolási eljárások végén kerül sor.

A 2006. június 22-i C(2006) 2405 megfelelőségi vizsgálatról szóló határozatban a Bizottság a MAFA A. szakasza 12. cikkének (7) bekezdésével összhangban 531 333 millió euro összeget zárt ki a közösségi finanszírozásból a SAPARD keretébe tartozó bizonyos lengyelországi kiadásokkal kapcsolatban, mivel a Bizottságnak 2003-ban és 2004-ben bejelentett, néhány kedvezményezett részére történő kifizetések között nem támogatható HÉA-összegek is előfordultak.

5.4 Az Európai Számvevőszék által végzett munka

A DAS 2005 keretében az Európai Számvevőszék ellenőrizte, hogy a Bizottság hogyan kezeli a SAPARD éves végrehajtási jelentéseit. Ennek elvégzése során külön figyelmet fordítottak a jelentések elemzésének bizottsági dokumentációjára, valamint a MAFA-kban megállapított határidők betartására. Az észrevételeket a bizottsági szolgálatok kellően figyelembe vették.

A 2005. évi jelentésében az Európai Számvevőszék Bulgáriában és Romániában a végrehajtásuk alatt álló öt projekten végzett ellenőrzéseket.

A SAPARD-ra – bizottsági szinten – vonatkozó 2006. évi jelentésében a Számvevőszék ellenőrzése a felügyeleti és ellenőrzési rendszerekre vonatkozó értékelést is tartalmazott, beleértve az igazoló szervek jelentéseinek bizottsági felülvizsgálatát, továbbá hat bizottsági kifizetést tartalmazó mintán végzett tranzakció-ellenőrzéseket. Ezen kívül az Európai Számvevőszék ellenőrzése magában foglalta öt romániai, valamint további öt lett projekt ellenőrzésének és tranzakcióinak vizsgálatát, amelyek kiterjedtek az ellenőrzés idején végrehajtott fő intézkedésekre.

A bizottsági szolgálatok megvizsgálták ezeket a jelentéseket és az érintett tagállamok válaszait is, továbbá nyomon követtek a két országban végzett ellenőrzések során felvetett néhány kérdést. E vizsgálat után a Bizottság úgy vélte, hogy – esetleg a romániai közbeszerzési versenyeztetést leszámítva – nincs bizonyíték a SAPARD vonatkozásában a rendszer komolyabb hiányosságára. A Mezőgazdasági Főigazgatóság által 2008-ban végzett ellenőrzések megállapításai alapján – az e jelentésre vonatkozó jelentéstételi időszak után – úgy találták, hogy a nemzeti hatóságok nem feltétlenül tartották be a SAPARD-eszköz minden előírását. Mindkét tagállamot felszólították egy az ellenőrzési hiányosságokkal foglalkozó cselekvési terv elkészítésére. Amennyiben megerősítést nyer a cselekvési terv megfelelő végrehajtása, a Bizottság fontolóra veszi a szóban forgó kiadások megtérítésének folytatását.

5.5 A szabálytalanságok közlése

5.5.1. Az OLAF operatív ügyei

2007-ben az OLAF egyre többször értesült lehetséges szabálytalanságokról, csalásról és korrupcióról a bulgáriai és romániai SAPARD-támogatásokkal kapcsolatban, és ezért 23 ügyben vizsgálatot indított.

5.5.2. A tagállamok által a Bizottságnak bejelentett szabálytalanságok[8]

A felfedezett szabálytalanságok bejelentésének kötelezettsége a kedvezményezett országokkal aláírt többéves finanszírozási megállapodás F. szakaszában szerepel. 2007-ben[9] az OLAF 145 első bejelentést (2006-ban 163-at) és 582 naprakésszé tett közlést kapott a SAPARD-program keretében felfedezett szabálytalanságokról (a két évben összesen 641-et). A jelentések száma 2006-hoz képest 11%-kal csökkent. Ez összefüggésben lehet azzal a ténnyel, hogy az EU 8 tagja számára a SAPARD befejeződött. Mivel ellenőrzések a kedvezményezetteknek történő kifizetések után még öt évvel is végezhetők, valószínű, hogy az elkövetkezendő években még fény derülhet további szabálytalanságokra. Az esetek földrajzi megoszlása változott 2006-hoz képest. A legtöbb jelentés Romániából, Bulgáriából és Lengyelországból érkezett. Bulgáriában meredeken megnőtt a felfedezett ügyek száma, míg Romániában és Lengyelországban csökkent. A bejelentett szabálytalanságok 44%-a Romániát, 20%-a Lengyelországot, 12%-a pedig Bulgáriát érinti.

A jelentések minősége fokozatosan javul, bár az adminisztráció nagy része nem tünteti fel, hogy „szabálytalanságról” vagy „csalás gyanújáról” van-e szó[10]. A jelentések pénzügyi szempontból néhol következetlenek, különösen a Közösség szabálytalan összegeire, a felfedezett szabálytalanságok miatt ki nem fizetett összegekre, valamint a behajtott és be nem hajtott összegekre vonatkozóan.

Úgy tűnik, hogy 2007-ben a felfedezések leggyakoribb módja a „nemzeti igazgatási és pénzügyi ellenőrzés”, a „végrehajtások helyszíni ellenőrzése” és a „dokumentumok ellenőrzése”. Más szóval mind az előzetes, mind pedig az utólagos ellenőrzéseket hatékonyan alkalmazzák. 2007-ben a leggyakoribb szabálytalanság a „kötelezettségek teljesítésének elmulasztása” (az esetek 45%-a, míg 2006-ban ez 13% volt), a „szerződéses feltételek vagy egyéb szabályok be nem tartása” (19%, míg 2006-ban 12%) és a „nem támogatható kiadás” (16%, 2006-ban 27%). A „közbeszerzéssel kapcsolatos szabályok megszegésével” kapcsolatos szabálytalanságok az esetek 7%-ában fordulnak elő. 2006-tal összehasonlítva, a nem támogatható költségekkel kapcsolatos esetek száma 27%-ról 16%-ra csökkent. A működési szabályok változásai a projektciklus következő szakaszaiba való átmenetet tükrözik, vagyis a válogatástól és a szerződéskötéstől a végrehajtásig és az utólagos ellenőrzésekig. A szabálytalanságok nyilvánvalóan csalárd típusai mint a „hamisított igazoló okiratok” és a „hamis/hamisított igazolások” a jelentett esetek 2%-át teszik ki.

A bejelentett szabálytalan összegek tekintetében növekedés tapasztalható. 2007 esetében az érintett összegek legnagyobb része jogosulatlanul kifizetett összeg volt, amelyet a nemzeti hatóságoknak be kell hajtaniuk.

6. JÖVőBENI FEJLESZTÉSEK

6.1 Előcsatlakozási támogatási eszköz (IPA)

A Bizottság által a 2007–2013-as időszakra szóló pénzügyi tervben[11] javasolt külső támogatási politikák az új, egységes Előcsatlakozási Támogatási Eszköz (IPA) kidolgozásához vezettek, amely a korábbi öt eszköz, a PHARE, az ISPA, a SAPARD, a CARDS, valamint a Törökország (TR) előcsatlakozási pénzügyi támogatása helyébe lépett.

2006. július 17-én a Tanács elfogadta az Előcsatlakozási Támogatási Eszköz (IPA) létrehozásáról szóló 1085/2006/EK rendeletet. Az IPA végrehajtásáról szóló 718/2007/EK rendeletet 2007. június 12-én fogadták el és közölték a tagjelölt országokkal.

Az IPA öt területen (alkotóelem) támogatja a tagjelölt országokat, amelyek egyike a vidékfejlesztés. Az IPA Vidékfejlesztési Alkotóelem (IPARD) segíti az országokat a KAP közösségi vívmányainak végrehajtására való felkészülésben és az EU struktúráihoz való igazodásban a többéves vidékfejlesztési programok keretében nyújtott pénzügyi támogatások megadásán keresztül, tekintve, hogy a tagjelölt országoknak meg kell teremteniük az előírt intézményeket és igazgatási kapacitást.

A három IPARD-program esetében költségvetési kötelezettségvállalásokat tettek a 2007-es évre, amelyet Horvátország, Macedónia Volt Jugoszláv Köztársaság és Törökország vonatkozásában jóváhagytak.

E célból 2006-ban és 2007-ben néhány ténymegállapító ellenőrzést végeztek Törökország és Macedónia Volt Jugoszláv Köztársaság tekintetében. E vizsgálatok célja egyrészt az Előcsatlakozási Támogatási Eszköz Vidékfejlesztési Alkotóelemének akkreditálásához vezető útról való átfogó áttekintés nyújtása, másrészt a Bizottság által előírt igazgatási és ellenőrzési rendszer létrehozásában tett előrelépés értékelése volt. Mindkét ország esetében az IPARD végrehajtásában a leginkább kézzelfogható eredmény az IPARD igazgatási és ellenőrzési rendszert létrehozó nemzeti jogszabályok kidolgozása volt.

6.2 A nemzetközi szervezetekkel való együttműködés

Az Európai Bizottság az elmúlt évek során fokozottabban együttműködött a nemzetközi pénzügyi intézményekkel a vidékfejlesztési intézkedésekre nyújtott előcsatlakozási támogatások területén. Ennek következtében javult a SAPARD működésének, valamint a nemzetközi pénzügyi intézmények és a Bizottság közötti lehetséges együttműködési területek megítélése. Ezek a tevékenységek az IPA vidékfejlesztési alkotóelemének keretében folytatódnak.

A Világbankkal való szoros koordináció és együttműködés kezdődött a mezőgazdasági vívmányok kohéziós eszközének végrehajtásával kapcsolatban Horvátország tekintetében (25,5 millió euro), amelynek célja a kapacitásépítés a horvát mezőgazdasági minisztériumban, beleértve a SAPARD/IPARD ügynökség létrehozásának és a SAPARD/IPARD intézkedések előkészítésének támogatását. A Világbankkal való együttműködés a Világbanknak Macedónia Volt Jugoszláv Köztársaság tekintetében „a mezőgazdaság megerősítése és csatlakozás” projektjének kidolgozására is vonatkozik, amelynek a végrehajtása jelenleg zajlik.

A mezőgazdasági reform végrehajtási projektje keretében a Világbank IPARD-típusú intézkedéseket támogatott Törökországban. A projekt 39,7 millió euro támogatást nyújtott a mezőgazdasági termelőknek, feldolgozó vállalkozásoknak, valamint termelő szervezeteknek és mezőgazdasági termelő szövetkezeteknek, illetve feldolgozással kapcsolatos befektetéseknek azzal a céllal, hogy növeljék a vidéki területek jövedelmét és a nemzeti források megőrzésével javítsák a szociális standardokat. Mivel a projekt végrehajtási keretét a SAPARD/IPARD követelményeinek figyelembe vételére alakították ki, ez megerősíti a kapacitásépítést az IPARD további végrehajtása szempontjából is. Az Európai Bizottság más nemzetközi hitelezőkkel, például az UNDP-vel is szoros együttműködést folytatott az adott vidékfejlesztési tevékenységek hatékonyabb koordinálása érdekében. Az Európai Bizottság ezen kívül tagja az „East–Agri” csoportnak, amely a Közép- és Kelet-Európában működő mezőgazdasági és agrár-élelmiszeripari intézmények FAO által koordinált hálózata.

[1] Lásd az A.1. és az A.2. mellékletet.

[2] Cseh Köztársaság (CZ), Észtország (EE), Lengyelország (PL), Lettország (LV), Litvánia (LT), Magyarország (HU), Szlovákia (SK), Szlovénia (SI).

[3] Előfinanszírozási és visszatérítési kifizetések.

[4] A B. és C. melléklet horizontális áttekintést nyújt.

[5] C.4 és C.5. melléklet.

[6] Lásd a D. mellékletet.

[7] Lásd az E. mellékletet.

[8] Lásd az F. mellékletet.

[9] 2008. március 13-i adat. Az értesítések elküldésének határideje február végén van, de néhány tagállamtól még nem érkeztek meg az adatok. Bizonyos adatok csak a 2007-es év három negyedévére vonatkoznak.

[10] A 2035/2005/EK rendelettel módosított 1681/94/EK bizottsági rendelet 3. cikke (1) bekezdésének e) pontja.

[11] COM (2004) 101.